વિચારવા માટે એ થોડી વાર અટક્યો. ‘વિભાકરને કોઈની સાડી બાર નથી એ કબૂલ, એ ધારે એ કરી શકે છે એ વાત કબૂલ, પરંતુ એના વર્તનની આગાહી કરવાનું કામ લગભગ અશક્ય છે. હી ઇઝ એ અનપ્રીડિકેબલ પર્સન. એ મન મોજી કઈ પળે કેવું વર્તન કરશે એની કલ્પના કરવાનું કામ સરળ નથી. ધારો કે હું એને કહું કે સુભાષકુમાર અને શાલિની દોઢ કરોડ રૂપિયા માટે ખોટી સ્ટોરી બનાવીને પપ્પાને મળવાના છે. એ વાત સાંભળીને વિભાકર કદાચ એમ પણ કહે કે નો પ્રોબ્લેમ. મોટી બહેન છે, દોઢને બદલે ભલે બે કરોડ લઈ જાય. પપ્પાને પૈસાની ક્યાં ખોટ છે?- એ આવું બોલે તોય મને નવાઈ ના લાગે. એના દિમાગનો અગાઉથી તાગ ના મેળવી શકાય. એ મનમોજી છે. ક્યારેક ત્રીસ રૂપિયા માટે કોઈની સામે તલવાર ખેંચેને દાનેશ્વરી કર્મ બનીને ક્યારેક કરોડ રૂપિયા પણ જતા કરે એનો સ્વભાવ છે..’